Hans Peter Baadsgaard (S), 1998-04-30:
De foreliggende lovforslag her skal ses i sammenhæng med det netop forhandlede lovforslag om integration.
Undervisningen i dansk for voksne udlændinge er et afgørende element i integrationen, sådan som vi ser det i Socialdemokratiet.
Med disse forslag lægges der op til en styrkelse af undervisningen i dansk for udlændinge.
Der er både tale om et kvalitativt løft og en forøgelse af det nuværende timetal med omkring 30 pct. i forhold til i dag, som jeg sagde. Det finder vi meget tilfredsstillende i Socialdemokratiet.
Så det er gode intentioner, og der opstilles her en række muligheder for, at intentionerne kan opfyldes.
Sprogundervisning og den øvrige integrationsindsats skal spille sammen efter lovforslaget, så det kommer til at fungere som en helhedsorienteret indsats.
Derfor er det også naturligt og rigtigt, at ansvaret for danskundervisningen af voksne indvandrere og flygtninge placeres hos kommunerne. Det forudsætter, at kommunerne samarbejder om undervisningen - det vil jeg gerne understrege - når vi samtidig skal give undervisningen et kvalitativt løft. Det er altså ikke tanken, og det er det jo heller ikke efter lovforslaget, at der skal være flere uddannelsescentre.
Ministeren bemyndiges også ifølge lovforslaget til at fastsætte regler om minimumsstørrelser af sprogcentre, ligesom der lægges op til, at ministeren kan fastsætte bindende regler om undervisningens indhold, omfang og tilrettelæggelse.
Det finder vi er meget tilfredsstillende for at sikre os en kvalificeret undervisning, der imødekommer indvandreres og flygtninges behov.
Loven skal træde i kraft den 1. januar 1999, men de bestemmelser, der skal forberede lovens ikrafttræden, træder i kraft den 1. juli 1998.
Når jeg nævner det, er det for her og nu at opfordre ministeren til meget hurtigt at få kommunerne til at få afklaret, hvorledes samarbejdet mellem kommunerne skal organiseres.
De eksisterende sprogcentre og ikke mindst deres ansatte har en berettiget forventning om en hurtig afklaring af deres situation, og jeg tror også, det er i vores interesse, i det offentliges interesse, at vi sikrer en sådan afklaring hurtigt, så gode lærerkræfter ikke forsvinder ud af systemet.
Så vi kan med disse ord tilslutte os L 66 og ser gerne lovforslaget fremmet.
Det gælder også for L 65, som drejer sig om en forstærket indsats for at sikre børn af flygtninge og indvandrere et tilstrækkeligt kendskab til dansk, når de starter i skolen.
Det imødekommer helt et ønske, vi har i Socialdemokratiet om at sikre, at børn, der begynder i første klasse eller børnehaveklasse, kan det danske sprog, så de kan undervises på lige fod med deres danske jævnaldrende.
Det er det, som vi tager endnu et skridt for at få opfyldt ved, at vi nu gør det til en pligt for kommunerne at tilbyde forældre til børn i førskolealderen mulighed for at få deres sproglige udvikling tilgodeset, også når det drejer sig om det danske sprog. Vi er meget tilfredse med dette lovforslag, og vi mener, at det har nogle gode elementer i sig, ikke alene med hensyn til at give de pågældende børn en bedre skolegang den dag, de begynder i skolen, men også med hensyn til at berolige de danske forældre, der måske kan være bekymrede for undervisningens kvalitet, hvis der i første klasse eller i det hele taget i skoleklasserne skal undervises på mange sprog.
Det er helt afgørende, at der gøres en indsats, for at så mange som muligt af de tosprogede børn kommer med i den ordning her, især dem, der ikke søger daginstitutioner, og derfor vil jeg også her opfordre ministeren til at sikre, at kommunerne foretager, jeg vil godt sige en opsøgende virksomhed.
Det er ikke nok, at man rykker en annonce ind og siger, at nu har vi det tilbud.
Der skal gøres en aktiv indsats for at få flest muligt med i det her.
Og jeg tror såmænd, at kommunerne står sig ved det om ikke af andre grunde så af økonomiske grunde, for hvad man her kan lave af forberedende undervisning til den egentlige skolegang kommer mangefold igen senere. Det her er også efter Socialdemokratiets opfattelse et godt lovforslag, og vi anbefaler med disse ord begge lovforslag.